《九天祠后园曝背见园中洗菜者率尔感赋》
清代·王安修

云散天弥回，旭日满江城。荒园交古木，幽禽相向鸣。

曝背坐盘石，倏然病骨轻。晚菘森玉立，采择趁冬晴。

池水寒可濯，沿流笑语声。比邻更助力，小憩依松棚。

场圃净如涤，严风扫残茎。御冬仰旨蓄，齑盐无他羸。

闭塞委天道，勤渠愧物情。晚计良自得，吾亦念吾生。

晼晚岁云晏，濩落将何成。

作者简介：王安修，初名文治，字后村，歙县人。诸生。有《后村诗集》、《吴越游草》。